Document ID: /roh_data/filtered/fineweb-2-filterrobots_roh.jsonl.gz/44625

Preziadas possessuras, preziai possessurs da habitaziuns da vacanzas
Il „Fegl ufficial – Regiun Surselva“ ei igl organ da publicaziun ufficial dalla regiun Surselva e dalla vischnaunca da Falera. El cumpara mintgamai il venderdis e vegn repartgius alla populaziun cun domicil en vischnaunca.
El „Fegl ufficial – Regiun Surselva“ anfleis Vus publicaziuns ufficialas, damondas da baghegiar, informaziuns dalla suprastonza communala e dallas uniuns ed ulteriuras caussas interessantas da Vossa vischnaunca e dalla regiun.
La suprastonza communala porscha ussa a Vus sco possessur/a d’ina habitaziun da vacanzas la pusseivladad d’abonnar gratuit l’ediziun digitala digl fegl ufficial. Sin nossa pagina d’internet www.falera.net sut la rubrica actual anfleis Vus il link corrispundent. Sur quei link saveis Vus seregistrar. Suenter che Vus essas registrai survegnis Vus tarmess tier per E-Mail mintga venderdis il fegl ufficial el format da PDF.
Nus selegrein, da saver porscher a Vus quei survetsch naven digl 1. da december 2017.